- Vi har et alvorlig problem, sier Virke.
Organisasjonen Virke har undersøkt hvordan det står til med skjenkestedenes tillit til politiet i Oslo. 37 utelivssteder ble spurt om de kontaktet politiet om de oppdager vold, narkotika eller tyveri. En av tre sier de mangler tillit til politiet, skriver Aftenposten tirsdag.
- Når ansatte er skeptiske til å rapportere kriminelle forhold fordi de er redd for å miste jobben sin, da har vi et alvorlig problem, sier Line Endresen Normann, direktør for Reise Norge og Kultur i Virke, til Aftenposten.
Ifølge avisa avdekker undersøkelsen utbredt mistillit til politiet og frykt for å bli satt på svarteliste.
Ordenssjef Robert Thoresen ved Sentrum politistasjon sier til avisa at de tar på største alvor når det uttrykkes lav eller sviktende tillit, men mener undersøkelsen ikke gir grunnlag for å trekke noen endelige konklusjoner.
Næringsbyråd i Oslo, Geir Lippestad, sier problemet er kjent for ham og han varsler flere møter med politiet og med bransjen.